ཐེངས་འདིའི་གཞུང་དམངས་ཚོགས་ཆེན་སྟེང་།༧གོང་ས་མཆོག་གིས་ཕྱེད་བགྲེས་ཡོལ་ཡིན་གསུངས་པ་དེར་ནམ་ཡང་དགོངས་བཞེད་མི་གནང་རྒྱུར་སྐྱབས་འཇུག་ཞུས་ཡོད་ཀྱང་།ཐེངས་འདིར་༧གོང་ས་མཆོག་གིས་རིམ་གྱིས་བགྲེས་ཡོལ་ཆ་ཚང་གནང་འདུན་ཡོད་སྐོར་གསུངས་དོན།ཕྱི་ལོ་༢༠༠༡ལོ་ནས་མང་མོས་འོས་བསྡུ་བྱས་པའི་བཀའ་བློན་ཁྲི་པ་ཞིག་བྱུང་བ་རེད།འདི་ང་ཚོའི་རྒྱལ་ཁ་ཆེན་པོ་རེད།དུས་དེ་ནས་བཟུང་ང་རང་གི་གནས་སྟངས་དེ་ཕྱེད་རྒན་ཡོལ་ཡིན་ཟེར་ནས་ལབ་བསྡད་ཡོད།དེ་ངས་བོད་བསྟན་སྲིད་བློས་བཏང་བ་མ་རེད་ལ།ང་སེམས་ཤུགས་ཆགས་པ་ཡང་མ་རེད།ང་ཚོ་ཁ་ཞེ་གཉིས་མེད་ཀྱིས་དམངས་གཙོའི་ལམ་ལ་འགྲོ་དགོས་པ་དང་།དངོས་ཡོད་གནས་སྟངས་ཐོག་ནས་ཀྱང་འཛིན་སྐྱོང་གི་ལས་ཀ་རིགས་ངས་བྱ་དགོས་པ་མི་འདུགམི་རབས་གསར་པ་ཚོས་ང་ལས་ལྷག་ཅིག་གནང་ཐུབ་གི་རེད།མི་གཞན་གྱིས་བྱེད་མི་ཐུབ་པའི་ལས་དོན་རིགས་ངས་བྱས་ན་ཡག་གི་རེད།ལོ་སུམ་ཅུ་ཙམ་གྱི་གོང་ནས་རྒྱལ་བ་རིན་པོ་ཆེ་མེད་པ་ལྟར་རྩིས་ཏེ།འགན་ལེན་དགོས་པ་རེད་ཟེར་ནས་ལབ་བསྡད་པ་ཡིན།ང་ཕྱེད་རྒན་ཡོལ་ཡིན་ཟེར་བའི་རྒྱུ་མཚན་ཡང་འདི་ཡིན།ཁྱེད་རང་ཚོས་ང་ལ་དེ་ལྟར་མ་ལབ་ཟེར་གྱི་ཡོད་ཀྱང་།ང་འཛམ་གླིང་ཐོག་མི་དུང་ཕྱུར་བདུན་ཅུ་ལྷག་ཅིག་ཡོད་པའི་ནང་གི་གཅིག་རེད།ང་ལ་ཡང་འགྲོ་བ་མིའི་ཐོབ་ཐང་ཡོད་པ་རེད།ངས་ཕྱེད་རྒན་ཡོལ་ཟེར་བ་དེ་དགོས་པ་རྒྱུ་མཚན་ཞིག་གི་ཐོག་ནས་བཤད་ཀྱི་ཡོད།ཕྱེད་རྒན་ཡོད་དེ་རིམ་གྱིས་རྒན་ཡོལ་ཆ་ཚང་ཞིག་ལ་བསམ་བློ་གཏོང་གི་ཡོད།ཁྱེད་ཅིག་གིས་ཕྱེད་རྒན་ཡོལ་ཟེར་བ་དེ་འགྲིག་གི་མི་འདུག་ཟེར་གི་ཡོད་ཀྱང་།ངས་ཀྱང་ང་རང་གི་ཐོབ་ཐང་དེ་བཤད་དགོས་པ་རེད།ངས་ཁྱེད་རང་ཚོར་སྐད་ཆ་ཞིག་འདྲི།ང་ལ་འགྲོ་བ་མིའི་ཐོབ་ཐང་ཡོད་པ་རེད་དམ་མ་རེད།ཅེས་གསུངས་སོང་།